Jakob Wassermann

Zlato z Caxamalcy

Elektronická kniha

Jakob Wassermann

ZLATO Z CAXAMALCY

Z nemeckého originálu: Das Gold von Caxamalca. Cornelsen Verlag, Berlin,

2008, ISBN 978-3-464-60974-3, preložila Mgr. Ľuba Lučanská

Ilustrácie: Ursula Abramowski-Lautenschläger, Berlin

Obálka: Knut Waisznor

Layout: Podľa nemeckého originálu od Julia Walch, Bad Soden, upravila Jana Nemcová

Vydal: ViViT s.r.o. Kežmarok

OBSAH

1. Úvod

2. Pochod Španielov na Caxamalcu

3. Delegácia u Inkov

4. Plány na útok

INFO Križiacka výprava

5. Ríša Inkov

6. Zajatie vládcu Inkov

7. Vládca Inkov sa dozvie, aké je pre Španielov dôležité zlato

8. Výkupné

9. Inkovia prinášajú mnoho zlata

10. Atahualpa si uvedomuje, čo ho čaká a je popravený

1. ÚVOD

Kolumbus v roku 1492 objavil Ameriku. Španieli hneď nato pod vedením Hernanda Cortéza dobyli ríšu Aztékov a pod vedením Francisca Pizarru aj ríšu Inkov. Vydávali sa za „križiakov“, ktorí chcú pohanom priniesť kresťanstvo... Alebo boli hnacou silou dobyvateľov vlastníci Ameriky, najmä zlato Inkov?

Španieli a mnohí, ktorí prišli po nich, v každom prípade zničili veľké kultúry Ameriky a pôvodné obyvateľstvo zotročili, ak nezahynulo na rôzne choroby, ktoré Európania do Ameriky privliekli (kiahne).

Ako tieto dobyvačné vojny Španielov hodnotíme dnes? Ako ich vo svojom príbehu hodnotí Jakob Wassermann? Vžíva sa do situácie jedného z dôstojníkov Francisca Pizarru a z jeho uhla pohľadu opisuje a hodnotí uvažovanie a konanie španielskych dobyvateľov.

Napínavé udalosti v tomto príbehu zodpovedajú historickej skutočnosti.

Nasledujúce riadky napísal dôstojník a neskôr mních Domingo de Soria Luce v kláštore mesta Lima, kam sa po tridsiatich rokoch od dobytia Ríše Inkov utiahol zo sveta.

2. POCHOD ŠPANIELOV NA CAXAMALCU

V novembri roku 1532 sme tiahli peši - tristo jazdcov a niekoľko pešiakov – pod vedením generála Francisca Pizarru – pokoj jeho pamiatke – cez obrovské pohorie Kordilery. Nebudem podrobne opisovať ťažkosti a nebezpečenstvá, ktoré sme počas pochodu zažili. Stačí, keď poviem, že mnohí z nás si mysleli, že prichádza naša posledná hodina.

Trápil nás hlad a smäd, ale hrôzy divokej prírody boli oveľa horšie: hlboké priepasti, strmé cesty, ktoré boli na mnohých miestach také úzke, že sme museli zísť z koní a ťahať ich za sebou. Nebudem hovoriť o desivej pustatine horského sveta, zime a snehových búrkach. Niektorí z nás preklínali svoje nešťastné rozhodnutie, ktoré ich priviedlo do tejto – človeka ubíjajúcej - krajiny.

No siedmy deň sa naše utrpenie skončilo a kým sa zvečerilo, vyčerpaní, ale plní očakávania, sme vstúpili do mesta Caxamalca^1. Počasie, ktoré bolo od rána pekné, nám teraz hrozilo búrkou. Čoskoro sa spustil dážď s krúpami. Bolo chladno. Caxamalca znamená „Mrazivé mesto“.

Veľmi sme sa čudovali, že mesto sme našli opustené. Nikto nevychádzal z domov, aby nás privítal, ako sme boli zvyknutí z oblastí na pobreží. Cválali sme ulicami bez toho, že by sme stretli jedinú živú bytosť a začuli nejaký zvuk, okrem dupotu našich koní a ich ozveny.

Ešte než sa celkom zotmelo sme si všimli, že na horských svahoch, kam len oko dovidelo, bolo neprehliadnuteľné množstvo bielych stanov, rozsypaných po krajine ako snehové vločky. Bolo to vojsko kráľa Inkov, Atahualpu^2. Pohľad naň aj tých najodvážnejších z nás napĺňal strachom a hrôzou.

1 Číta sa Kachamalka

2 Číta sa Atawalpa

ISBN: 978-3-464-60974-3

Vytvorenie elektronickej verzie Dibuk, s. r. o., 2015

Vytvorené prostredníctvom Publico.sk

Table of Contents

1. ÚVOD

2. POCHOD ŠPANIELOV NA CAXAMALCU